(58)

Da bi bile prihvatljive, predložene obveze moraju omogućiti usklađivanje koncentracije s unutarnjim tržištem i pritom spriječiti znatno ograničenje djelotvornog tržišnog natjecanja na svim mjerodavnim tržištima na kojima su utvrđene dvojbe u pogledu tržišnog natjecanja. Obveze koje su u predmetu koji se ocjenjuje u ovoj Odluci potrebne da bi se uklonile dvojbe u pogledu tržišnog natjecanja koje je utvrdila Komisija odnose se na: i. horizontalne nekoordinirane učinke na maloprodajnom tržištu usluga fiksnog pristupa internetu u Njemačkoj, ii. horizontalne nekoordinirane učinke na maloprodajnom tržištu paketa s dvije usluge koji uključuju usluge fiksne telefonije i usluge fiksnog pristupa internetu u Njemačkoj i iii. horizontalne nekoordinirane učinke na veleprodajnom tržištu prijenosa televizijskog signala u Njemačkoj. VIII.1. Opis konačnih obveza (59) Konačne obveze sastoje se od četiriju elemenata: (a) veleprodajnog kabelskog širokopojasnog pristupa: prethodna korektivna mjera kojom se novom pružatelju kabelskih usluga omogućava pristup kabelskoj mreži spojenog subjekta kako bi novi pružatelj kabelskih usluga mogao nuditi maloprodajne usluge fiksnog pristupa internetu (i, po želji, usluge fiksne govorne telefonije) i svoje vlastite usluge OTT televizije ili usluge OTT televizije trećih strana; (b) obveze u pogledu OTT usluga: obveza kojom se osigurava da televizijskim kućama koje emitiraju na televizijskoj platformi spojenog subjekta neće, izravno ili neizravno, biti nametnuto ugovorno ograničenje mogućnosti distribuiranja sadržaja u okviru OTT usluge i obveza održavanja dovoljnog kapaciteta izravnog međusobnog povezivanja između njegove internetske mreže koja pokriva Njemačku i drugih pružatelja usluga povezivanja s internetom (prijenosa); (c) obveze u pogledu zajamčenih naknada: obveza da se zajamčene naknade koje plaćaju televizijske kuće koje emitiraju besplatne televizijske programe neće povećati; (d) obveze u pogledu HbbTV-a: obveza da će se signal HbbTV-a koji pružaju televizijske kuće koje emitiraju besplatne televizijske programe i dalje prenositi. (60) Vodafone i Telefónica zaključili su 17. travnja 2019. konačni sporazum o veleprodajnom kabelskom širokopojasnom pristupu. Naknadno je potpisana izmjena tog sporazuma. VIII.1.1. Veleprodajni kabelski širokopojasni pristup (61) Vodafone će novom pružatelju kabelskih usluga (Telefónica) odobriti veleprodajni pristup kombiniranim kabelskim mrežama poduzetnika Vodafone i Unitymedia. Tehnički pristup mreži spojenog subjekta ostvarit će se na nekoliko točaka primopredaje (ili međusobnog povezivanja). (62) Kad je riječ o pružanju usluga pristupa internetu, novi će pružatelj kabelskih usluga moći odabrati jedan od triju različitih profila brzine: 50/4 (brzina preuzimanja/učitavanja u Mbit/s), 100/6 i 300/25, uz mogućnost povećanja brzine preuzimanja na 500 Mbit/s nakon nekog vremena (ako se ispune određeni uvjeti). Veleprodajnim kabelskim širokopojasnim pristupom omogućava se i pružanje fiksne telefonije i OTT televizije. Konačne obveze vrijede tijekom određenog minimalnog razdoblja, koje se može i produžiti. (63) Cjenovna struktura veleprodajnog kabelskog širokopojasnog pristupa blisko prati financijske uvjete za regulirani veleprodajni pristup xDSL mreže Deutsche Telekoma (takozvani „Kontingentmodell”): novi pružatelj kabelskih usluga (ili tražitelj pristupa, u kontekstu regulirane ponude Deutsche Telekoma) prema toj cjenovnoj strukturi za podjelu rizika plaća predujam i preuzima obvezu u pogledu obujma u zamjenu za mjesečne troškove za stalan pristup koji su povoljniji od standardnog cjenika Deutsche Telekoma. VIII.1.2. Obveza u pogledu OTT usluga (64) Vodafone će se u skladu s obvezom u pogledu OTT usluga obvezati da neće televizijskim kućama koje emitiraju linearne televizijske programe ograničiti distribuciju sadržaja u okviru OTT usluge i da će zadržati minimalnu razinu kapaciteta međusobnog povezivanja s IP mrežom poduzetnika Vodafone u Njemačkoj. Vodafone će prije svega preuzeti sljedeće obveze: (a) neće zaključiti sporazume s televizijskim kućama kojima bi tim televizijskim kućama izravno ili neizravno ograničio mogućnost pružanja usluga OTT televizije trećim stranama i/ili krajnjim korisnicima. Ako takva ograničenja postoje u sadašnjim ugovorima s televizijskom kućama u Njemačkoj, oni neće biti izvršeni ni obnovljeni; (b) pružit će dovoljan kapacitet međusobnog povezivanja kako bi se korisnicima širokopojasne veze omogućio pristup svim uslugama OTT televizije u Njemačkoj. Kako bi se osigurala transparentnost u pogledu kapaciteta međusobnog povezivanja i prometa, Vodafone će objavljivati relevantne informacije svaki mjesec; (c) imenovat će povjerenika za praćenje kojeg će odobriti Komisija, a koji će pregledavati nove i postojeće sporazume s televizijskim kućama i voditi brigu o pružanju dovoljnog kapaciteta međusobnog povezivanja. (65) Obveza povezana s OTT uslugama primjenjivat će se osam godina. (66) Veleprodajni kabelski širokopojasni pristup i obveza u pogledu OTT usluga omogućili bi novom pružatelju kabelskih usluga da nudi brzi širokopojasni pristup zahvaljujući kojem bi mogao distribuirati vlastite usluge OTT televizije ili usluge OTT televizije trećih strana, i to u cijelom kombiniranom kabelskom otisku poduzetnika Unitymedia i Vodafone. VIII.1.3. Obveza u pogledu zajamčenih naknada (67) Vodafone obvezom u pogledu zajamčenih naknada nastoji zajamčiti da neće imati mogućnost povećanja zajamčenih naknada koje plaćaju televizijske kuće. Vodafone će u tu svrhu najkasnije četiri tjedna od datuma donošenja ove Odluke poslati neopozivu ponudu (priloženu Konačnim obvezama) svim televizijskim kućama koje emitiraju besplatne televizijske programe u kojoj se utvrđuju sljedeće obveze poduzetnika Vodafone: (a) Vodafone i Unitymedia neće povećati naknade po povezanim kućanstvima; (b) Vodafone i/ili Unitymedia mogu uz privolu televizijske kuće izmijeniti strukturu ili druge aspekte zajamčenih naknada, npr. za potrebe integracije mreže. Te zajamčene naknade koje se temelje na izmijenjenom ugovoru neće premašiti iznos zajamčenih naknada iz sadašnjih cjenika poduzetnika Vodafone i Unitymedia za zajamčene naknade (priloženi obvezama). Ova se obveza primjenjuje i ako je ugovor o zajamčenim naknadama istekao te ako poduzetnici Vodafone i/ili Unitymedia zaključe novi sporazum o zajamčenim naknadama ili dogovore zajamčene naknade za dodatne televizijske programe; (c) ako spojeni subjekt zaključi ugovor o zajamčenim naknadama s televizijskom kućom koja emitira besplatne televizijske programe, a koja trenutačno nema takav sporazum s jednom od stranaka, zajamčene naknade iz tog sporazuma o zajamčenim naknadama neće premašiti cijene iz standardnog cjenika poduzetnika Vodafone i Unitymedia za besplatne televizijske programe. (68) Obveza u pogledu zajamčenih naknada ne utječe na druge odredbe iz sporazuma o zajamčenim naknadama. VIII.1.4. Obveza u pogledu HbbTV-a (69) Vodafone obvezom u pogledu HbbTV-a nastoji zajamčiti da neće moći odbiti da se u njegovoj kabelskoj mreži i dalje prenosi signal HbbTV-a koji pružaju televizijske kuće koje emitiraju besplatne televizijske programe. Vodafone će u tu svrhu najkasnije četiri tjedna od datuma donošenja ove Odluke poslati neopozivu ponudu (priloženu Konačnim obvezama) svim televizijskim kućama koje emitiraju besplatne televizijske programe u kojoj se utvrđuju sljedeće obveze poduzetnika Vodafone. (70) Vodafone i Unitymedia i dalje će prenositi signale hibridne širokopojasne televizijske usluge („HbbTV”) zajedno sa svim drugim televizijskim programima koje Vodafone emitira u formatu DVB-C. (71) Poduzetnici Vodafone i/ili Unitymedia mogu uz privolu televizijske kuće izmijeniti bilo koju obvezu u pogledu prenošenja signala HbbTV-a. U okviru svih izmijenjenih ugovora o zajamčenim naknadama kojima se predviđa prenošenje televizijskog signala u standardu DVB-C poduzetnici Vodafone i Unitymedia prenosit će signale HbbTV-a televizijske kuće u svojim kabelskim mrežama barem u skladu sa sljedećim minimalnim tehničkim uvjetima i bez naplaćivanja naknada za taj prijenos: signal HbbTV-a sastoji se od informativne tablice aplikacije (AIT) i internetskog prijenosa (u standardu prijenosa DSM-CC), koji će biti uključen u signal HbbTV-a. Maksimalna brzina podataka signala HbbTV-a iznosi 15 Kbit/s po televizijskom programu (SD ili HD). Ta se obveza primjenjuje i na sve sporazume o prenošenju signala HbbTV-a zajedno s televizijskim programima u standardu DVB-C koji trenutačno nisu obuhvaćeni nijednim sporazumom o prenošenju signala HbbTV-a ili nakon isteka takvog sporazuma i/ili ugovora o zajamčenim naknadama. (72) Obveza prenošenja signala HbbTV-a u kabelskoj mreži ne uključuje nikakve obveze poduzetnika Vodafone ili Unitymedia u pogledu funkcionalnosti njihove opreme u prostorima korisnika ili opreme u prostorima korisnika trećih strana, a posebno ne uključuje obveze oblikovanja ili izmjene opreme u prostorima korisnika kako bi reagirala na signale HbbTV-a. (73) Kad je riječ o trajanju, obveza u pogledu zajamčenih naknada i HbbTV-a nudi se na razdoblje od osam godina od datuma donošenja ove Odluke. VIII.2. Procjena konačnih obveza (74) Komisija je u Odluci zaključila da se konačnim obvezama u potpunosti rješavaju dvojbe u pogledu tržišnog natjecanja koje proizlaze iz transakcije. Komisija je zaključila i da se konačne obveze mogu djelotvorno provesti u kratkom roku. (75) Komisija je napomenula da se obvezom u pogledu veleprodajnog kabelskog širokopojasnog pristupa stvara znatno ojačani nacionalni maloprodajni konkurent na tržištima usluga fiksnog pristupa internetu i fiksne telefonije u Njemačkoj. Zahvaljujući bržem širenju internetskih veza velike brzine njome će se pogodovati i distribuciji usluga OTT televizije koju nude pružatelji kao što su televizijske kuće, OTT platforme trećih strana ili OTT platforma novog pružatelja kabelskih usluga. Komisija je stoga općenito smatrala da je opseg obveze u pogledu veleprodajnog kabelskog širokopojasnog pristupa dovoljno sveobuhvatan za uklanjanje dvojbi u pogledu tržišnog natjecanja na maloprodajnom tržištu usluga fiksnog pristupa internetu (i paketa s dvije usluge) u Njemačkoj i da se njome pridonosi uklanjanju dvojbi u pogledu tržišnog natjecanja na veleprodajnom tržištu prijenosa televizijskog signala u Njemačkoj. (76) Vodafone se obvezom u pogledu OTT usluga obvezuje na raskidanje svih sporazuma između stranaka i televizijskih kuća kojima se televizijskim kućama ograničava mogućnost pružanja svojih programa i sadržaja u okviru OTT usluga u Njemačkoj. Vodafone se obvezuje i da stranke u budućnosti neće zaključivati takve sporazume. Komisija je stoga općenito smatrala da je opseg obveze u pogledu OTT usluga dovoljno sveobuhvatan za i. rješavanje dvojbe u pogledu tržišnog natjecanja koja se odnosi na sposobnost spojenog subjekta da televizijskim kućama onemogući pružanje OTT usluga i ii. ublažavanje povećane tržišne snage spojenog subjekta u odnosu na televizijske kuće koje emitiraju pretplatničke televizijske kanale kako ne bi došlo do znatnog smanjenja širine i kvalitete televizijske ponude na štetu maloprodajnih korisnika. (77) Vodafone se obvezom u pogledu zajamčenih naknada obvezuje da u sljedećih osam godina neće povećati zajamčene naknade koje plaćaju televizijske kuće koje emitiraju besplatne televizijske programe za prijenos linearnih televizijskih programa u kabelskoj mreži poduzetnika Vodafone u Njemačkoj. Komisija je smatrala da se čini da se obvezom u pogledu zajamčenih naknada rješava dvojba u pogledu tržišnog natjecanja koja se odnosi na sposobnost spojenog subjekta da smanji širinu i kvalitetu televizijske ponude za maloprodajne korisnike, i to nametanjem nerazumnih uvjeta televizijskim kućama koje emitiraju besplatne televizijske programe. (78) Komisija je nadalje napomenula da će obvezom u pogledu HbbTV-a televizijskim kućama koje emitiraju besplatne televizijske programe biti omogućeno daljnje prenošenje hibridnog širokopojasnog televizijskog signala u kabelskoj mreži spojenog subjekta u Njemačkoj. Komisija je stoga smatrala da je obveza u pogledu HbbTV-a primjerena za uklanjanje zabrinutosti da bi spojeni subjekt mogao onemogućiti televizijskim kućama da pružaju dodatne i inovativne usluge signalom HbbTV-a. VIII.3. Ocjena poduzetnika Telefónica kao novog pružatelja kabelskih usluga (79) Komisija je smatrala da Telefónica poštuje standardne zahtjeve za kupca podrobno navedene u prijavi o pravnom lijeku u pogledu neovisnosti, financijskih resursa i izostanka prima facie dvojbi u pogledu tržišnog natjecanja. (80) Komisija je prije svega smatrala da će Telefónica, na temelju obveze u pogledu veleprodajnog kabelskog širokopojasnog pristupa, imati sposobnost i poticaj da posluje kao održiva i aktivna konkurentska sila u tržišnom natjecanju sa spojenim subjektom i drugim konkurentima na maloprodajnim tržištima usluge fiksnog pristupa internetu, paketa s dvije usluge koji uključuje uslugu fiksnog pristupa internetu i usluge fiksne telefonije te maloprodajnih televizijskih usluga. (81) Osim toga, Komisija je s obzirom na to da poduzetnik Telefónica trenutačno ima ograničen tržišni položaj smatrala da jačanje poduzetnika Telefónica zbog obveze u pogledu veleprodajnog kabelskog širokopojasnog pristupa ne bi dovelo do dvojbi u pogledu tržišnog natjecanja. Nadalje, iako su tržišni uvjeti na temelju obveze u pogledu veleprodajnog kabelskog širokopojasnog pristupa privlačniji nego oni na temelju Kontingentmodella Deutsche Telekoma za poboljšanje poslovne perspektive poduzetnika Telefónica, povećanje konkurentnosti poduzetnika Telefónica nije takvo da bi samo po sebi uzrokovalo probleme u pogledu tržišnog natjecanja. Komisija je posebno smatrala da obveza u pogledu veleprodajnog kabelskog širokopojasnog pristupa ne bi negativno utjecala na postavljanje optičkih vlakana koje provode treće strane niti bi dovela do brže konvergencije fiksnih i mobilnih usluga u Njemačkoj. (82) Komisija je pregledala i sporazum između poduzetnika Vodafone i Telefónica te je zaključila da su uvjeti u skladu sa zahtjevima iz konačnih obveza.